Συντεταγμένες: 33°59′23.9″N 2°1′19.4″E﻿ / ﻿33.989972°N 2.022056°E﻿ / 33.989972; 2.022056

Ο **ποταμός Τζεντί,** ή **Ουέντ Τζεντί** ή **Ουάντ-εντ-Τζεντί** (αραβικά: وادي الجدي‎ *Wādī al-Jadī*) είναι ουαντί (ποταμός με εποχιακή ροή) στην Αλγερία και ένα από τα μεγαλύτερα ποτάμια της Σαχάρας. Ξεκινά από την οροσειρά του Σαχαριανού Άτλαντα, σε υψόμετρο περίπου 1.400 μ. ρέει για περίπου 480 χλμ. περίπου από δυτικά προς ανατολικά, και εκβάλλει στη λίμνη Σοτ Μελρίρ περίπου - 40 μ. κάτω από μέση στάθμη της θάλασσας, στο χαμηλότερο σημείο της Αλγερίας.

Τροφοδοτείται από τις βροχοπτώσεις και το λιωμένο χιόνι και έχει μόνιμη ροή μόνο στο άνω μέρος του. Ο ποταμός πηγάζει στις νότιες πλαγιές της Οροσειράς Αμούρ, κοντά στην πόλη Αφλού, και τροφοδοτεί αρκετούς οπωρώνες χουρμαδιών, όπως η όαση Λαγκουάτ, η οποία εξαρτάται σε μεγάλο βαθμό από το νερό του ποταμού. Το νερό λαμβάνεται επίσης από πολλά πηγάδια που ανοίγονται κοντά στον ποταμό. Κατά τη διάρκεια της υγρής περιόδου τον χειμώνα, ο ποταμός βοηθά στην αύξηση της στάθμης του νερού στο Σοτ Μελρίρ, και το καλοκαίρι η λίμνη και οι χαμηλότερες άκρες του ποταμού στεγνώνουν. Ο ποταμός έχει πλάτος έως αρκετά χιλιόμετρα, αλλά οι όχθες του σπάνια καλύπτονται με νερό. Η κοίτη του ποταμού αποτελείται κυρίως από γύψο και λάσπη και φέρει ίχνη διάβρωσης που σχετίζονται με τις μεγάλες διακυμάνσεις της ροής. Αν και το έδαφος μέσα και γύρω από τον ποταμό φαίνεται καλλιεργήσιμο, είναι άγονο λόγω της υψηλής συγκέντρωσης αλατιού. Για τον ίδιο λόγο, το έδαφος απορροφά μεγάλη ποσότητα υγρασίας κατά τη διάρκεια της νύχτας με αποτέλεσμα να διατηρείται εν μέρει υγρό κατά τη διάρκεια πολλών ημερών.

Ο ποταμός έχει πολλούς παραποτάμους ουαντί, συμπεριλαμβανομένων των Μπετζράν, Μπισά, Μλιλί, Μσαάντ και Μζι, εκ των οποίων όλοι βρίσκονται εξ αριστερών και κανένας δεν είναι πλωτός. Ο ποταμός Τζεντί ρέει κοντά στην πόλη Λαγκουάτ ενώ η πόλη Σιντί Χαλέντ βρίσκεται στην αριστερή (βόρεια) όχθη του. Το όνομα του ποταμού θεωρείται ότι προέρχεται από τις βερβερικές γλώσσες ως *Irzer Idjdi* που μεταφράζεται ως *αμμώδης ποταμός*. Η ονομασία μετατράπηκε στα αραβικά σε *Ouad Djedi* (που σημαίνει *το ποτάμι της κατσίκας*).

Παραπομπές
----------

1. ↑  *Annales Des Mines: Mémoires*. Paris: Cadrilian-Gœury et Vor. Dalmont. 1880. σελ. 159.
2. ↑  «Oued Djedi (or Djeddi)». *membres.multimania.fr*. Αρχειοθετήθηκε από το πρωτότυπο στις 12 Δεκεμβρίου 2012. Ανακτήθηκε στις 31 Μαΐου 2020.
3. ↑  Ballais, Jean-Louis (2010-01-01). «Des oueds mythiques aux rivières artificielles : l'hydrographie du Bas-Sahara algérien» (στα γαλλικά). *Physio-Géo. Géographie physique et environnement* (Volume 4): 107–127. doi:10.4000/physio-geo.1173. ISSN 1958-573X. .
4. ↑  Alex. Agassiz (1871). *Annals & Magazine of Natural History*. London: Taylor & Francis, Limited. σελ. 377.
5. ↑  Woodward, Henry (1864). *Geological Magazine*. Cambridge: Cambridge University Press. σελ. 28.
6. ↑  Cannon, William Austin (1913). *Botanical features of the Algerian Sahara*. Washington, D.C.: Carnegie Institution of Washington. σελ. 28.
7. ↑  «Hizia a nomadic homeland». *membres.multimania.fr*. Αρχειοθετήθηκε από το πρωτότυπο στις 31 Ιανουαρίου 2011. Ανακτήθηκε στις 31 Μαΐου 2020.
8. ↑  Morell, John Reynell (1854). *Algeria : the topography and history, political, social, and natural, of French Africa*. London: N. Cooke.